钦定古今图书集成/历象汇编/庶征典/第011卷 > 五代史 > 《吴越世家论赞》
## 钦定古今图书集成/历象汇编/庶征典/第011卷 > 五代史 > 《吴越世家论赞》

呜呼！天人之际，为难言也。非徒自古术者好奇而幸
中，至于英豪草窃，亦多自托于妖祥，岂其欺惑愚众，
有以用之欤？盖其兴也，非有功德渐积之勤，而黥髡
盗贩，倔起于王侯，而人亦乐为之传欤？考钱氏之始
终，非有德泽施其一方，而百年之际，虐用其人甚矣。
其动于气象者，岂非其孽欤？是时海内分裂，不胜其
暴，又岂皆然欤？是皆无所得而推欤。术者之言，不中
者多，而中者少，而人特喜道其中者欤？